पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना के बढ़ते कदम को रोकने का एकमात्र उपाय वैक्सीनेशन ही है, लेकिन लोग अभी इसके लिए पहल कम कर रहे हैं। वहीं यदि लोग लगवाने की पहल कर पहुंचते हैं तो वैक्सीन के अभाव में उन्हें भटकना पड़ रहा है। जोधपुर में सोमवार को वैक्सीन के अभाव में 45 वर्ष से अधिक आयु के लोगों का वैक्सीनेशन अभियान थम गया। अब जयपुर से 15 हजार वैक्सीन पहुंच रही है। ऐसे में कल से एक बार फिर वैक्सीनेशन का कार्य गति पकड़ेगा। आज जोधपुर के कुछ सेंटर पर 18 से 44 वर्ष के लोगों को वैक्सीन लगाई जा रही है।
जोधपुर में आज 45 वर्ष से अधिक आयु वर्ग के लिए आवंटित वैक्सीन समाप्त हो गई। ऐसे में इस आयु वर्ग के वैक्सीनेशन को रोकना पड़ा। जानकारी के अभाव में कई लोग एक से दूसरे अस्पताल के बीच चक्कर काटते रहे। उन्हें सही जानकारी किसी स्थान पर नहीं मिली कि आज किसी स्थान पर वैक्सीनेशन होगा या नहीं। यदि नहीं तो फिर वापस कब शुरू होगा। सबसे अधिक परेशान दूसरी डोज लगवाने वाले रहे।
अब पहुंची है वैक्सीन की खेप
वैक्सीनेशन के प्रभारी डॉ. कौशल दवे ने बताया कि 45 वर्ष से अधिक आयु वर्ग के लिए आवंटित वैक्सीन समाप्त हो गई थी। हमें जयपुर से आज कोवीशील्ड की 15 हजार डोज मिली है। ऐसे में कल सुबह से एक बार फिर इस आयु वर्ग के लोगों के वैक्सीन लगाने का कार्य शुरू किया जाएगा। हमें 18 से 44 वर्ष आयु वर्ग के लिए 20 हजार डोज मिली हुई है। इस आयु वर्ग का वैक्सीनेशन आज आठ स्थान पर किया जा रहा है। इस आयु वर्ग के 1461 लोगों के रविवार को वैक्सीन लगाई गई थी। शहर के एम्स जोधपुर, एमडीएमएच, शहरी सामुदायिक स्वास्थ्य केंद्र रेजीडेंसी, शहरी प्राथमिक स्वास्थ्य केंद्र सूरसागर, मसूरिया, उदयमंदिर, महामंदिर व नवचोकिया आदि पर 18 से 44 आयु वर्ग के नागरिकों का टीकाकरण किया जा रहा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn